Alassane Ouattara

Alassane Dramane Ouattara (f. 1. janúar 1942) er stjórnmálamaður frá Fílabeinsströndinni sem hefur verið forseti Fílabeinsstrandarinnar frá árinu 2010. Ouattara er hagfræðingur og hefur starfað fyrir Alþjóðagjaldeyrissjóðinn"Ivory Coast's Alassane Ouattara in profile" , BBC News, 11. apríl 2011. og Seðlabanka Vestur-Afríkuríkja. Hann var forsætisráðherra Fílabeinsstrandarinnar frá nóvember 1990 til desember 1993 í stjórnartíð Félix Houphouët-Boigny forseta., 12. desember 2005.CV at Ouattara's website . Ouattara varð forseti Lýðveldisfylkingarinnar, stjórnmálaflokks á Fílabeinsströndinni, árið 1999.

 Æviágrip 
Alassane Ouattara fæddist á Fílabeinsströndinni en ólst upp í Búrkína Fasó, landi foreldra sinna. Ouattara nam við Pennsylvaníuháskóla í Bandaríkjunum og útskrifaðist með mastersgráðu í hagfræði árið 1967 og doktorsgráðu árið 1972. Hann vann frá 1968 til 1990 hjá Alþjóðagjaldeyrissjóðnum.

Í nóvember árið 1990 skipaði Félix Houphouët-Boigny forseti Fílabeinsstrandarinnar Ouattara forsætisráðherra. Þegar Houphouët-Boigny lést árið 1993 var Ouattara nefndur sem mögulegur eftirmaður hans en hann tapaði baráttunni um forsetaembættið fyrir Henri Konan Bédié. Frá 1994 til 1999 vann hann aftur fyrir Alþjóðagjaldeyrissjóðinn. Hann hefur alfarið einbeitt sér að landspólitík Fílabeinsstrandarinnar frá árinu 1999.

Ouattara er múslimi og kemur frá norðurhluta Fílabeinsstrandarinnar. Þess vegna var honum ekki leyft að bjóða sig fram til forseta árin 1995 og 2000. Dregið var í efa að foreldrar hans hefðu haft ríkisfang í landinu. Stjórnmálaflokkur Ouattara varð hlutskarpastur í sveitarstjórnarkosningum árið 2001 og hugsanlegt er að hann hefði getað unnir forsetakosningarnar 2000 ef hann hefði fengið leyfi til framboðs.

Þegar fyrsta borgarastyrjöld Fílabeinsstrandarinnar braust út árið 2002 flúði Ouattara land af ótta um líf sitt og fór í útlegð til Gabon og Frakklands.

 Forseti 
Þegar boðað var til fyrstu forsetakosninganna á Fílabeinsströndinni frá árinu 2000 vann Ouattara sigur í annarri umferð þann 28. nóvember 2010 (enginn hafði hlotið meirihluta í fyrstu umferðinni). Andstæðingur Ouattara, sitjandi forsetinn Laurent Gbagbo, neitaði að viðurkenna ósigur en alþjóðasamfélagið viðurkenndi Ouattara sem réttkjörinn forseta, þar á meðal Afríkusambandið, öryggisráð Sameinuðu þjóðanna, Evrópusambandið (sérstaklega fyrrverandi herraþjóð Fílabeinsstrandarinnar, Frakkland) og Bandaríkin. Út braust önnur borgarastyrjöld milli stuðningsmanna Gbagbo og Ouattara en friðargæslusveitir Sameinuðu þjóðanna skárust í leikinn til stuðnings Ouattara. Með þeirra hjálp var Gbagbo komið frá völdum og Ouattara var staðfestur sem nýr forseti Fílabeinsstrandarinnar í apríl 2011.

Ouattara var endurkjörinn árið 2015. Stjórnarskrá Fílabeinsstrandarinnar kveður á um að forsetinn megi aðeins gegna tveimur kjörtímabilum en Ouattara bauð sig engu að síður fram í þriðja skipti árið 2020 og færði rök fyrir því að þar sem stjórnarskránni hefði verið breytt árið 2016 teldust fyrstu tvö kjörtímabil hans ekki með. Framboð Ouattara var harðlega gagnrýnt og stjórnarandstaðan sniðgekk kosningarnar. Í kosningunum 31. október 2020 fékk Ouattara 94,27% atkvæðanna. 

Ouattara boðaði í upphafi að hann myndi ekki bjóða sig fram aftur í forsetakosningum Fílabeinsstrandarinnar árið 2025. Honum snerist hins vegar hugur eftir að tilvonandi eftirmaður hans, forsætisráðherrann Amadou Gon Coulibaly, lést skyndilega árið 2020. Ouattara gaf því kost á sér á ný og bannaði helstu keppinautum sínum, fyrrum forsetanum Laurent Gbagbo og Tidjane Thiam, fyrrverandi forstjóra Credit Suisse, að bjóða sig fram. Ouattara var lýstur sigurvegari kosninganna þann 28. október 2025.

Tilvísanir

Flokkur:Forsetar Fílabeinsstrandarinnar
Flokkur:Forsætisráðherrar Fílabeinsstrandarinnar